Document ID: 31985R1672

31985R1672
L 160/37
SLUŽBENI LIST EUROPSKE UNIJE
19.06.1985.
UREDBA KOMISIJE (EEZ) br. 1672/85
od 19. lipnja 1985.
o utvrđivanju detaljnih pravila u vezi s potporom za sezonsko premještanje ovaca, koza i stoke u Grčkoj
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Uredbu Vijeća (EEZ) br. 764/85 od 12. ožujka 1985. o uvođenju potpore za sezonsko premještanje ovaca, koza i stoke u Grčkoj (1), a posebno njezin članak 2.,
budući da se, radi osiguravanja njezine učinkovitosti i ekonomičnosti, potpora za sezonsko premještanje životinja može dodijeliti samo ako su ispunjeni određeni minimalni zahtjevi u pogledu broja životinja koje se prevoze i udaljenosti između pašnjaka; budući da, međutim, nije primjereno odrediti najmanju udaljenost u slučaju pomorskog prijevoza s obzirom na visoke troškove ovog oblika prijevoza;
budući da se potpora za sezonsko premještanje životinja ne može pravilno nadzirati bez jasnog dokumentiranog dokaza koji se odnosi na zahtjeve koje podnose stočari i ostale popratne isprave;
budući da, radi lakšeg podnošenja izjave o godišnjim izdacima koju podnosi Grčka na temelju Uredbe Komisije (EEZ) br. 1723/72 od 26. srpnja 1972. koja se odnosi na poravnanje računa Europskog fonda za jamstva i smjernice u poljoprivredi, Komponente za jamstva (2), određeni elementi trebali bi se nalaziti u tim izjavama od početka rashoda na razini nacionalne uprave;
budući da su mjere predviđene ovom Uredbom u skladu s mišljenjem Upravnog odbora za ovce i koze i Upravnog odbora za goveđe i teleće meso,
DONIJELA JE OVU UREDBU:
Članak 1.
1. Potpora u smislu Uredbe (EEZ) br. 764/85 može se dodijeliti samo za prijevoz najmanje osam stočnih jedinica ovaca, koza i/ili životinja vrste goveda. Definicija jedinice stoke utvrđena je u članku 7. stavku 1. Direktive Vijeća 75/268/EEZ od 28. travnja 1975. o poljoprivrednoj djelatnosti na planinskom i brdskom području i na određenim područjima u nepovoljnijem položaju (3).
2. U slučaju prijevoza isključivo teretnim vozilom i/ili željeznicom, najmanja udaljenost koja se prevaljuje je 50 kilometara.
Članak 2.
1. Grčka usvaja potrebne mjere kako bi osigurala učinkovito praćenje korištenja potpore za sezonsko premještanje životinja. Praćenje obuhvaća barem sljedeće popratne isprave:
-
tovarni list ili listove koji pokazuju prijevozno sredstvo, broj i vrstu životinja koje se prevoze, obuhvaćenu udaljenost i trošak prijevoza,
-
dvije potvrde koje prikazuju broj životinja koje se prevoze, jednu koju izdaje lokalno tijelo u mjestu polaska i drugu koju izdaje lokalno tijelo u mjestu dolaska,
-
izjavu stočara s podacima o broju životinja u njegovom stadu ili krdu, načinu uzgoja stoke, broju životinja koje se prevoze, korištenim prijevoznim sredstvima, prevaljenoj udaljenosti i mjestima polaska i dolaska.
2. Potpora za sezonsko premještanje životinja dodjeljuje se za jedno putovanje sa zimskih na ljetne pašnjake ili obrnuto. Ona se isplaćuje stočarima nakon podnošenja zahtjeva u pogledu sljedećeg premještanja. Stočari čija su se stada smanjila između dva zahtjeva gube, u pogledu prvog zahtjeva, prava na potporu za prijevoz onog broja stoke za koji su se njihova stada ili krda smanjila.
Međutim, nema gubitka prava na potporu:
-
ako poljoprivrednik svoje gospodarstvo ostavi obiteljskom nasljedniku do srodstva u trećem koljenu,
-
u slučaju više sile i posebno u slučaju zaraznih bolesti koje zahtijevaju obvezno klanje čitavog stada ili dijela stada poljoprivrednika.
3. Popratne isprave iz stavka 1. čine dio svakog zahtjeva za potporu.
Članak 3.
Podaci koji za svaki „nomos” prikazuju broj plaćenih zahtjeva, njihov ukupan iznos i predmetnu godinu predviđeni su u izjavama o rashodima na temelju Uredbe (EEZ) br. 1723/72.
Istodobno, Grčka prosljeđuje Komisiji, u prilogu tih izjava, pojedinosti o tekućim planiranim davanjima za prijevoz stoke teretnim vozilom, željeznicom ili morem.
Članak 4.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. lipnja 1985.

Labels: 19
8
6
18
15